CELEX: 32021R2026
Language: bg
Date: 2021-09-13 00:00:00
Title: Делегиран регламент (ЕС) 2021/2026 на Комисията от 13 септември 2021 година за изменение на Делегиран регламент (ЕС) 2020/592 по отношение на някои временни дерогации от Регламент (ЕС) № 1308/2013 на Европейския парламент и на Съвета с цел преодоляване на пазарните смущения в лозаро-винарския сектор, породени от пандемията от COVID-19, и срока на прилагане на тези дерогации

22.11.2021   
               
               
                  BG
               
               
                  Официален вестник на Европейския съюз
               
               
                  L 415/1
               
            
         ДЕЛЕГИРАН РЕГЛАМЕНТ (ЕС) 2021/2026 НА КОМИСИЯТА
         от 13 септември 2021 година
         за изменение на Делегиран регламент (ЕС) 2020/592 по отношение на някои временни дерогации от Регламент (ЕС) № 1308/2013 на Европейския парламент и на Съвета с цел преодоляване на пазарните смущения в лозаро-винарския сектор, породени от пандемията от COVID-19, и срока на прилагане на тези дерогации
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 219, параграф 1 от него,
         като има предвид, че:
         
                     (1)
                  
                  
                     С Делегиран регламент (ЕС) 2020/592 на Комисията (2) бяха въведени някои дерогации от някои разпоредби от Регламент (ЕС) № 1308/2013, inter alia, в лозаро-винарския сектор, с цел да се облекчи положението на операторите в този сектор и да им се помогне да се справят с последиците от пандемията от COVID-19. Въпреки ползата от тези мерки обаче не беше постигнато възстановяване на равновесието между предлагането и търсенето на пазара на вино.
                  
               
                     (2)
                  
                  
                     Пандемията от COVID-19 не е под контрол. Кампаниите за ваксинация в някои региони на Съюза и по света са недостатъчни, а в повечето държави все още се прилагат ограничения на движението и мерки за социално дистанциране. Тези мерки продължават да включват ограничения, свързани с пътуването, броя лица, които могат да се събират на едно място, частните празненства, обществените мероприятия, както и с възможностите за консумиране на храни и напитки извън дома. В резултат на тези ограничения потреблението на вино в Съюза допълнително се свива, а запасите нарастват, което в по-общ план води до пазарни смущения. Една трета от консумацията на вино в някои държави членки е свързана с туризма. Затова потреблението му продължава да намалява, а запасите да се увеличават. Тези последици от пандемията, заедно с наложените от Съединените щати мита и сланите в Европа през април 2021 г., оказаха сериозно отрицателно въздействие върху доходите на винопроизводителите в Съюза. Изчисленията показват, че сумарният ефект от всички тези фактори е равносилен на спад в оборота на лозаро-винарския сектор в Съюза средно с 15—20 %, като някои дружества са отчели загуби до 40 %.
                  
               
                     (3)
                  
                  
                     Неяснотата за това докога ще продължи кризата, което продължава да бъде труднопредвидимо поради бързото мутиране на вируса, допълнително задълбочава съществуващите значителни смущения на пазара на вино в Съюза. Това означава, че възстановяването на сектора ще отнеме по-дълго, отколкото би могло да се предвиди в началото на 2021 г. Затова е целесъобразно временната и извънредна подкрепа за лозаро-винарския в Съюза да продължи да се прилага, за се избегне увеличаване на вече регистрираните случаи на несъстоятелност.
                  
               
                     (4)
                  
                  
                     Като се има предвид, че застраховането на реколтата е важен инструмент за управление на рисковете, включително рисковете, свързани с неблагоприятни климатични явления, като например късните и особено дълги периоди на тежка слана през април 2021 г., и рисковете, свързани с пазарните смущения, като например произтичащите от пандемията от COVID-19, е целесъобразно да бъде осигурен по-силен стимул за лозарите да сключват договори за застраховане на реколтата чрез увеличаване на подкрепата от Съюза за тази мярка. Целесъобразно е също така този стимул да обхваща повече от една пазарна година, тъй като опитът показва, че в миналото усвояването на подпомагането за застраховане на реколтата е било много ограничено. Поради това е от съществено значение да се осигури достатъчно време, за да могат държавите членки и операторите в лозаро-винарския сектор да бъдат осведомени и насърчени да се възползват от тази извънредна ставка на подпомагане. Поради това е необходимо да се увеличи финансовото участие на Съюза за подпомагане на застраховането на реколтата, посочено в член 8 от Делегиран регламент (ЕС) 2020/592, считано от 16 октомври 2021 г. до края на програмния период 2019—2023 г.
                  
               
                     (5)
                  
                  
                     Освен това, тъй като в краткосрочен план не се очаква пазарът на вино в Съюза да възстанови равновесието между търсенето и предлагането, е необходимо срокът на прилагане на мерките, определени в членове 5а и 6, член 7, параграф 2 и член 9 от Делегиран регламент (ЕС) 2020/592, да се удължи до 15 октомври 2022 г.
                  
               
                     (6)
                  
                  
                     Поради това Делегиран регламент (ЕС) 2020/592 следва да бъде съответно изменен.
                  
               
                     (7)
                  
                  
                     За да се осигури приемственост между финансовите години 2021 и 2022, настоящият регламент следва да влезе в сила на третия ден след деня на публикуването му в Официален вестник на Европейския съюз и да се прилага от 16 октомври 2021 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Делегиран регламент (ЕС) 2020/592
            Делегиран регламент (ЕС) 2020/592 се изменя, както следва:
            
                        1)
                     
                     
                        Член 8 се изменя, както следва:
                        
                                    а)
                                 
                                 
                                    уводното изречение се заменя със следното:
                                    
                                                 
                                             
                                             
                                                „Чрез дерогация от член 49, параграф 2, буква б) от Регламент (ЕС) № 1308/2013 финансовото участие на Съюза в подпомагането на застраховането на реколтата по отношение на операциите, избрани през периода от 4 май 2020 г. до 15 октомври 2021 г., не надвишава 70 % от разходите за застрахователни премии, платени от производителите за застраховка:“
                                             
                                          
                              
                                    б)
                                 
                                 
                                    добавя се следният параграф:
                                    
                                                 
                                             
                                             
                                                „За операциите, избрани през периода от 16 октомври 2021 г. до 15 октомври 2023 г., финансовото участие на Съюза в подпомагането на застраховането на реколтата не надвишава 80 % от разходите за тези застрахователни премии.“
                                             
                                          
                              
                  
                        2)
                     
                     
                        В член 10 датата „15 октомври 2021 г.“ се заменя с датата „15 октомври 2022 г.“
                     
                  
         
            Член 2
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 16 октомври 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 140, 4.5.2020 г., стр. 6).